Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 444/08)

Käesoleva dokumendi avaldamine annab õiguse esitada taotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Komiški rogač“

ELi nr: PGI-HR-02634 – 18.9.2020

KPN ( ) KGT (X)

1. [KPNi või KGT] nimetus(ed)

„Komiški rogač“

2. Liikmesriik või kolmas riik

Horvaatia Vabariik

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Toodet „Komiški rogač“ turustatakse kahel kujul: puuvili „Komiški rogač“ ja jahu „Komiški rogač“.

Puuvili „Komiški rogač“ on Visi saarelt pärit autohtoonse jaanikaunapuusordi kaubanduslikult küps vili. Seda sorti nimetatakse horvaadi keeles „Komiški krupni“, „Komiški veliki“ või „Komiški tusti“ (Ceratonia Siliqua L.) ja see on kantud Horvaatia taimede geneetiliste ressursside andmebaasi viitenumbriga FRU00317.

Kaubanduslikult küpse puuvilja „Komiški rogač“ organoleptilised omadused on tumepruun värvus, piklik ja veidi kaardus ümarate otstega kaun, magusapoolne maitse koos šokolaadi- ja kakaonüansiga ning erakordselt tugev ja intensiivne aroom, mis meenutab šokolaadi ja kakaod.

Kaubanduslikult küpse puuvilja „Komiški rogač“ füüsikalised omadused on veidi krimpsus, kõva, sile ja läikiv pind, kestast pehmem helepruun viljaliha ning mure struktuur tumepruunide, tugevate, kõvade, ümarate ja veidi lapikute seemnetega. Kaun on 10–20 cm pikk ja kaalub 17–40 g.

Keemilise koostise poolest on puuviljal „Komiški rogač“ vähemalt:

— üldsuhkrusisaldus 40,0 % ja

— kaltsiumisisaldus kuivaines 0,17 % (170 mg),

— valgusisaldus kuivaines 3,9 % (3,9 g).

Jahu „Komiški rogač“ saadakse „Komiški krupni“ sordi küpsete kuivatatud jaanikaunade jahvatamisel.

Jahu „Komiški rogač“ on värvuselt helepruun ja selle tekstuur võib varieeruda ühtlasest teraliseni. Peenjahvatatud toode on puudutades siidine, samas kui jämejahvatatud toode tundub teraline. Jahvatatud jaanikaunad on magusapoolse maitsega ning tugevama šokolaadi- ja kakaoaroomiga kui kaubanduslikult küps terve puuvili. Seda seetõttu, et kauna kesta purustamisel vabanevad aroomid intensiivsemalt ja on tugevamad kui kaubanduslikult küpsel tervel puuviljal.

Keemilise koostise poolest on jahul „Komiški rogač“ vähemalt:

— üldsuhkrusisaldus 40,0 % ja

— kaltsiumisisaldus kuivaines 0,17 % (170 mg),

— valgusisaldus kuivaines 3,9 % (3,9 g).

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

…

3.4. Tootmise erietapid, mis peavad toimuma määratletud geograafilises piirkonnas

Kõik toote „Komiški rogač“ tootmise olulised etapid alates kaunade koristamisest kuni nende hoiustamise, kuivatamise ja jahvatamiseni peavad toimuma Visi saarel.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaubandusliku küpsuse saavutanud valminud jaanikaunad pakendatakse võrkkottidesse, pappkastidesse või toidu säilitamiseks ettenähtud PVCst kastidesse 1–25 kg kaupa ja pakendid märgistatakse nimetusega „Komiški rogač“. Pakendatult võib kaubanduslikult küpse terve jaanikaunana turustamiseks ette nähtud toode sisaldada kuni 60 kauna kilogrammi kohta. Kasutusvalmilt võib kaubanduslikult küpsed terved jaanikaunad teha kättesaadavaks pakendamata kujul.

Jahu „Komiški rogač“ tuleb pakendada paberkottidesse või pappkastidesse 0,1–1 kg kaupa ja pakendid tuleb märgistada nimetusega „Komiški rogač“. Peale selle turustatakse jahu „Komiški rogač“ kasutusvalmilt ka pakendamata kujul.

3.6. Sellise toote märgistamise erieeskirjad, millele registreeritud nimetus viitab

...

4. Geograafilise piirkonna täpne määratlus

Toote „Komiški rogač“ tootmise geograafiline piirkond hõlmab kogu Visi saart, mille rannik on looduslikuks piiriks ning mis on naabersaartest ja mandrist merega eraldatud. Saar asub Aadria mere keskosas ja selle koordinaadid on 43°12"–43°5'6" põhjalaiust ja 16°3'–16°15'48" idapikkust. Halduslikult kuulub Vis Spliti-Dalmaatsia maakonda. Sellel on kaks halduskeskust: Visi ja Komiža linn.

5. Seos geograafilise piirkonnaga

Toote „Komiški rogač“ ja Visi saare vaheline põhjuslik seos põhineb toote „Komiški rogač“ eripäral (mis tuleneb viljelus- ja tootmistavast ning geograafilistest tingimustest) ja mainel.

Geograafilise piirkonna eripära

Visi saar asub Vahemere kliimavöötmes ja seega valitseb seal kuumade suvedega vahemereline kliima (Köppeni kliimaklassifikatsiooni kohaselt Csa kliima). Visi geograafiline asend, s.o selle kaugus ümbritsevatest saartest ja mandrist, määrab ära saare ilmastikuolud. Neid mõjutab tugevalt meri, saarel on aasta keskmine temperatuur kõrgem ja päikesepaistet rohkem. Tänu sellele, et aasta keskmine temperatuur on 17 °C ja aastas on umbes 2 800 päiksepaistelist tundi, tekib ja talletatakse jaanikaunades rohkelt suhkruid.

Toote „Komiški rogač“ traditsiooniline tootmismeetod Visi saarel hõlmab oskust tunda ära saagikoristuseks ja kaunade korjamiseks optimaalsed ilmaolud. On ülimalt tähtis korjata kaunad enne hilissuviste ja varasügiseste vihmade algust augusti lõpus ja septembri alguses, et viljad ei imaks endasse vett ega muutuks kiiresti riknevaks, mis halvendaks nende välimust, kvaliteeti, säilitamist ja töötlemist (jahvatamist).

Toote „Komiški rogač“ kaunad korjatakse täiesti valminult, kui need muutuvad tumepruuniks, lähevad tänu suhkru akumuleerumisele magusaks ning omandavad šokolaadi ja kakaod meenutava aroomi. Saagikoristus sõltub paljuski korjaja otsustusvõimest, põlvest põlve edasi antud oskusest, tema kogemustest ja teadmistest, mida on vaja jaanikaunade küpsuse hindamiseks, võttes peotäie kaunu mõnelt puult, kontrollides neid nii vaadeldes kui ka katsudes, avades need ja maitstes viljaliha. Korjaja otsustab, kas kaun on selle välimust, viljaliha struktuuri ja maitset arvestades korjamiseks, säilitamiseks ja töötlemiseks (jahvatamiseks) sobiv. Jaanikaunade kaubanduslikku küpsust neile iseloomuliku välimuse ja viljaliha struktuuri alusel hinnates kontrollib korjaja kaunade keskmist pikkust, tumepruuni värvust ja kauna tihkust katsumisel; murdes kauna ristipidi katki, kontrollib korjaja viljaliha helepruuni värvust ja muredust; maitstes ja nuusutades kauna, hindab korjaja sellele iseloomulikku magusapoolset maitset ning šokolaadi- ja kakaoaroomi.

Komiža jaanikaunapuude dendropark, kus mõned puud on üle 500 aasta vanad, annab tunnistust jaanikaunapuude kasvatamise traditsioonist Visi saarel (Božanić, J., „Carob Tree in the Mediterranean Landscape Imaginary“, 2008). Toote „Komiški rogač“ kasvatamise ja tootmise traditsiooni saarel ning eelkõige selle põllumajanduskultuuri ajaloolist ja majanduslikku tähtsust tõendab ka kohalikus ajalehes Viška ric avaldatud kirjalik ülevaade (Božanić, J., „Spasimo rogače“, 1. detsember 1986), milles tehti ettepanek kaitsta ühte Komiža piirkonda, mida kutsutakse Norpina’ks, kus asuvad märkimisväärselt tihedad ja iidsed jaanikaunapuude salud, erakordse väärtusega põllumajandusmaana.

Lisaks annab toote viljelemise traditsioonist tunnistust see, et jaanikaunade jahvatamine Komižas algas 1980. aastal, kui kohalik põllumajandusühistu rentis haamerveski. 1997. aastal ehitati kuivati (Demaria, Z., „Mogućnosti uzgoja rogača na otoku Visu“, bakalaureusetöö, Zagrebi Ülikooli põllumajandusteaduskond – Spliti Ülikool ning Aadria mere piirkonna põllumajanduskultuuride ja karstialade taastamise instituut, Split, 2011, lk 11). Töötlemismeetod, mis on kooskõlas traditsioonilise tootmise põhimõtetega, on säilinud tänaseni.

Toote eripära

„Komiški rogač“ on tuntud oma iseloomulike viljade, st kaunade poolest, mis on valminult 10–20 cm pikad ja kaaluvad 17–40 g, ning magusapoolse maitse ja šokolaadi- ja kakaoaroomi poolest, mis on sel tootel tavaliselt tugevam kui sarnastel toodetel. Suur suhkrusisaldus (min. 40 %) annab tootele „Komiški rogač“ eripärase ja tugeva magusapoolse maitse ja aroomi.

„Komiški rogač“ on hinnatud maitseaine, mida kasutatakse mitmesuguste magustoitude, jookide ja küpsetiste koostisosana („Šefovi kuhinja mediteranskih i europskih regija: Komiški rogač: Dugovječni stanovnik Mediterana koji je othranio generacije otočana“, 2019).

Tänu tootele „Komiški rogač“ iseloomulikule tugevale magusapoolsele maitsele ning šokolaadi- ja kakaoaroomile väärtustatakse seda eriti kõrgelt kondiitritööstuses, kus seda kasutatakse mitmesuguste magustoitude, näiteks glasuuride, kookide ja magusate jookide koostisosana. See esineb paljude nüüdisaegsete kokaraamatute retseptides ning tavaliselt kasutatakse seda suhkru ja teiste laialdaselt kasutatavate magusainete asendajana või koostisosana, mis annab lõpptoodetele eripärase aroomi ja maitse (BioandBio recepti: Komiški rogač na vruće; Coolinarika by Podravka, Torta od rogača; BioandBio recepti, Rogačnjača koju ćeš voljeti do zadnjeg komadića; Slatka tvornica Medenko, Sladoled od rogača).

Tänu jahu „Komiški rogač“ lõhnale ja maitsele kasutatakse seda sageli magustoitude koostisosana, kuna see annab toidule eripärase lõhna ja maitse, nagu näiteks šokolaadi ja soolakaramelliga kaetud jaanikauna-õunakoogi puhul (Nina Mrvica blogi „Bake me“: kolač od rogača i jabuke s kremom od čokolade i slanog karamela).

Põhjuslik seos

Saare ilmastikuolud, mis tähendavad kõrgemaid keskmisi temperatuure ja rohkem päikesepaistet, soodustavad toote „Komiški rogač“ kasvu ja valmimist. Küpsed kaunad on äratuntavad oma suuruse, st pikkuse ja kaalu, ning erilise tugeva magusapoolse maitse ja aroomi poolest.

Toote „Komiški rogač“ kasvatamise ja tootmise traditsioon Visi saarel ulatub tagasi antiikaega, toote „Komiški rogač“ sajanditepikkuse kasvatamise ja tootmise käigus on saarel välja kujunenud ainulaadsed kohalikud tootmisviisid.

Visi elanikud on juba ammusest ajast peale osanud ära tunda ja ära kasutada looduslike tegurite, nagu aasta keskmise temperatuuri ja päikesepaiste koostoimet, mis mõjutab positiivselt lõpptoote omadusi. Nende tegurite koostoimel on sündinud ainulaadne toode, millele on iseloomulik tugev magusapoolne maitse ning šokolaadi ja kakaod meenutav aroom.

Toote „Komiški rogač“ mainet ja seost Visi saarega näitab ka rohkem kui 1 000 inimest hõlmanud tarbijaküsitlus, milles 82 % vastanutest märkisid, et asjaomane toode ja nimetus „Komiški rogač“ on neile tuttav, samal ajal kui 88 % pidasid seda Visi saare autohtoonseks tooteks. 69 % vastanutest olid toodet vähemalt korra maitsnud. Peale selle nimetasid vastanud toote kõige levinumate tarbimisviisidena just toote kaht olemasolevat vormi, st puuvilja „Komiški rogač“ ja jahu „Komiški rogač“; 74 % vastanutest olid söönud asjaomaseid kaunu, samal ajal kui 84 % olid nautinud jahu „Komiški rogač“ (CEDRA Split, toodet „Komiški rogač“ käsitleva uuringu tulemused, 2017).

Nimetuse „Komiški rogač“ ja Visi saare geograafilise piirkonna vaheline seos kajastub ka turismiedenduses. Komiža turismiamet on aastaid lisanud saare kultuuri- ja turismiväärtusi tutvustava ürituse „Ljeto u Komiži“ („Komiža suvi“) programmi kohalikud jaanikaunapidustused „Dani rogača“ (jaanikaunapäevad). „Dani rogača“ pidustused toimuvad septembris Komiža linnas ja hõlmavad loenguid jaanikaunadest, jaanikaunaveski külastust ja mitme kohaliku jaanikaunapõhise roa degusteerimist. Saare eramajutuse pakkujad soovivad samuti kasutada ära toote „Komiški rogač“ mainet ja reklaamida oma majutuskohti „Dani rogača“ pidustuste toimumisajal.

Nime ja geograafilise piirkonna vahelist seost tõendab ka vanarahva ütlus „Zoc? Za rogoc!“, mis on Komižas tänapäevalgi kasutusel. Tegelikult kasutab Visi saare Bravura kooliühendus seda ütlust oma kahe kohaliku toote, nimelt jaanikaunasiirupi ja jaanikaunamoosi märgistamiseks.

Toote „Komiški rogač“ tuntust ja head mainet ning seost geograafilise piirkonnaga kinnitab ka tootele „Komiški rogač“ 2016. aastal regionaalarengu ja ELi fondide ministeeriumi poolt antud riiklik tiitel „Hrvatski otočni proizvod – HOP“ (Horvaatia saare toode), mille eesmärk on edendada kohalike autohtoonsete toodete tootmist („Katalog HOP“, 2016, lk 41 ja 263).

Viide tootespetsifikaadi avaldamisele

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija_proizvoda_Komiski_rogac_18052022.pdf

(1) ELT L 343, 14.12.2012, lk 1.